**Diabetes er en risikofaktor for udvikling af tuberkulose i Grønland**

Det er velkendt, at personer med diabetes har en øget risiko for at udvikle tuberkulose sammenlignet med personer, som ikke har diabetes. Hvad der ligger til grund for denne sammenhæng er stadig ikke klart, men det menes, at højt blodsukker hos diabetikere kan aktivere latente tuberkuloseinfektioner. Latent tuberkulose betegner en tilstand hvor en person er smittet med tuberkulose, fx i barndommen, og bærer infektionen uden nødvendigvis at blive syg af infektionen. Diabetes kan således være en vigtig risikofaktor for udviklingen af tuberkulose på steder, hvor både diabetes og latent tuberkulose er hyppige. I Grønland har ca. 10 % af den voksne befolkning diabetes og der registreres ca. 70 nye tilfælde tuberkulose per år. Flere undersøgelser viser dog, at andelen af personer med latente infektioner er langt højere. Efter et fald i tuberkuloseforekomsten, steg antallet af smittede op gennem 1990’erne og ligger nu på et stabilt højt niveau – på højde med mange u-lande. I løbet af den samme periode er antallet af personer i Grønland, som får konstateret diabetes, steget markant. Det er derfor interessant at undersøge, om sammenhængen mellem diabetes og tuberkulose også gør sig gældende i Grønland, og om diabetes måske er medvirkende til at vedligeholde den høje forekomst af tuberkulose.

Vi brugte data fra to tidligere gennemførte befolkningsundersøgelser i Grønland (gennemført i henholdsvis 1999-2001 og i 2005-2010), som blandt andet undersøgte forekomsten af diabetes blandt ca. 3.000 tilfældigt udvalgte voksne personer. Deltagerne blev undersøgt for diabetes ved en glukosebelastningstest.

I Grønland bliver alle diagnosticerede tuberkulose-tilfælde registreret i det nationale tuberkuloseregister. Vi koblede derfor de 3.000 deltagere fra diabetesstudierne til det nationale tuberkuloseregister via deres CPR-nummer for at se, om flere diabetikere end ikke-diabetikere senere udviklede tuberkulose.

I alt indeholdt vores analyser 3.000 Inuit, hvoraf 281 (10 %) havde fået konstateret diabetes i en af de to befolkningsundersøgelser, og 11 havde fået konstateret tuberkulose efter deltagelse i befolkningsundersøgelsen. På trods af de få tilfælde af tuberkulose fandt vi, at Inuit med diabetes havde en næsten 12 gange højere risiko for at udvikle tuberkulose sammenlignet med Inuit uden diabetes, efter vi havde taget højde for alder, køn, BMI og bosted i analyserne. Vi fandt også, at et højt BMI samt det at være kvinde havde en beskyttende effekt på at udvikle tuberkulose.

Vores resultater peger i retning af at diabetes kan være en vigtig risikofaktor for at udvikle tuberkulose blandt Inuit i Grønland, og forebyggelse og tilstrækkelig kontrol med diabetes kan potentielt være et vigtigt våben i kampen mod tuberkulose. Dette bør dog eftervises i studier, hvor der inkluderes flere tuberkulosepatienter.

**Af:** Stine Byberg, Steno Diabetes Center e-mail: stinebyberg@gmail.com

**Kilde:** **Byberg S**, Soborg B, Andersson M, Bjerregaard P, Jørgensen ME. Diabetes is a risk factor for Tuberculosis in the Inuit population of Greenland. *European Respiratory Journal* 2012;40(5):1289-91